Diari Oficial de la Generalitat Valenciana


Sumari del DOGV 9880, del 28-06-2024 (2024/6309)

DECRET15/2024, de 5 de juny, del president de la Generalitat, pel qual s'aproven les bases reguladores per a la concessió de subvencions destinades a projectes i iniciatives en matèria de memòria democràtica valenciana.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9880

Data del DOGV
:   28-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6309


Data del document
:   05-06-2024

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Presidència de la Generalitat
    * Presidència de la Generalitat
    * història
    * projecte d'investigació
    * Comunitat Valenciana

DECRET15/2024, de 5 de juny, del president de la Generalitat, pel qual s'aproven les bases reguladores per a la concessió de subvencions destinades a projectes i iniciatives en matèria de memòria democràtica valenciana. [2024/6309]  
Preàmbul.  
Article 1. Objecte  
Article 2. Entitats beneficiàries  
Article 3. Obligacions de les entitats beneficiàries  
Article 4. Procediment de concessió  
Article 5. Ordenació i instrucció del procediment  
Article 6. Comissió de valoració  
Article 7. Criteris de valoració de les sol·licituds  
Article 8. Criteris per a determinar la quantia individualitzada de la subvenció  
Article 9. Resolució de la convocatòria i termini  
Article 10. Compatibilitat amb altres ajudes  
Article 11. Gastos subvencionables  
Article 12. Control i supervisió  
Article 13. Justificació i pagament de les subvencions  
Article 14. Reintegrament de la subvenció  
Article 15. Règim sancionador  
Article 16. Obligacions específiques en matèria de transparència, subministrament d'informació i dades obertes  
Article 17. Protecció de dades de caràcter personal  
Disposició addicional  
Única. Repercussió pressupostària  
Disposició transitòria  
Única. Assumpció temporal de competències i funcions  
Disposició derogatòria  
Única. Derogació normativa  
Disposicions finals  
Primera. Instruccions  
Segona. Entrada en vigor  
  
  
PREÀMBUL  
  
La Constitució espanyola de 1978, que va introduir jurídicament la voluntat de retrobament del poble espanyol articulant un estat social i democràtic de dret amb clara vocació integradora, establix que els drets i les llibertats reconeguts en el capítol segon del títol I, «Dels drets i deures fonamentals», vinculen tots els poders públics, i que les normes relatives als drets fonamentals i a les llibertats que la Constitució reconeix s'interpretaran de conformitat amb la Declaració Universal de Drets Humans i els tractats i acords internacionals sobre les mateixes matèries ratificats per Espanya.  
  
La Llei 20/2022, de 19 d'octubre, de memòria democràtica, té per objecte la recuperació, salvaguarda i difusió de la memòria democràtica, entesa esta com a coneixement de la reivindicació i defensa dels valors democràtics i els drets i llibertats fonamentals al llarg de la història contemporània d'Espanya, amb la finalitat de fomentar la cohesió i la solidaritat entre les diverses generacions entorn dels principis, els valors i les llibertats constitucionals.  
  
Per part seua, un dels objectius essencials de la Generalitat, tal com recull l'article 1.3 de l'Estatut d'Autonomia, és reforçar la democràcia. En este sentit, l'article 8 preveu, d'una banda, que els valencians i les valencianes, sobre la base de la seua ciutadania espanyola i europea, són titulars dels drets, els deures i les llibertats reconeguts en la Constitució Espanyola, en l'ordenament de la Unió Europea i en els instruments internacionals de protecció dels drets humans, individuals i col·lectius; i d'altra banda, que els poders públics valencians estan vinculats per estos drets i llibertats i vetlaran per la seua protecció i respecte, així com pel compliment dels deures. Així mateix, el referit Estatut d'Autonomia en l'article 12 també establix que la Generalitat ha de vetlar per la protecció i la defensa de la identitat i dels valors i interessos del Poble Valencià.  
La Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, regula les polítiques públiques per a la recuperació, la protecció i la conservació de la memòria democràtica valenciana i el reconeixement i la reparació i la garantia de no repetició de les víctimes a què es referix esta llei.  
L'article 44 de la llei va disposar la creació de l'Institut Valencià de la Memòria Democràtica, els Drets Humans i les Llibertats Públiques, «per a l'estudi, investigació i impuls de les mesures establides en esta llei», com un organisme autònom de la Generalitat, adscrit a la conselleria competent en matèria de memòria democràtica, amb personalitat jurídica pròpia, autonomia funcional i de gestió i plena capacitat d'actuar per a l'organització i exercici de les funcions que se li atribuïsquen.  
  
Pel Decret 1/2019, d'11 de gener, del Consell, es van aprovar els Estatuts de l'Institut Valencià de la Memòria Democràtica, els Drets Humans i les Llibertats Públiques, i es va establir en la disposició addicional primera que el Consell Rector havia d'estar constituït en el termini màxim d'un mes des de l'entrada en vigor del present decret. El 2 d'abril, en la seu de la Conselleria de Justícia, Administració Pública, Reformes Democràtiques i Llibertats Públiques, es va constituir el Consell Rector.  
La disposició addicional primera, apartat 2, dels Estatuts, establix que «en la reunió constitutiva el Consell Rector haurà d'acordar la posada en funcionament de l'Institut». No obstant això, i tal com es reflectix en l'acta de constitució del Consell, per a l'efectiva posada en funcionament és imprescindible el nomenament de la persona titular de la Direcció General de l'Institut, la creació dels llocs de plantilla i la seua posterior provisió, així com l'efectiva disponibilitat dels espais i dels mitjans materials necessaris.  
Sobre este tema, i mentres entre en funcionament l'Institut, les competències atribuïdes a este corresponen a la conselleria competent en matèria de memòria democràtica, tal com preveu la disposició transitòria primera del Decret 1/2019.  
En el marc de l'organització de l'Administració de la Generalitat, el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, els articles 4.1 i 6 del Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, en la redacció donada pel Decret 126/2023, de 4 d'agost, del Consell, atribuïxen a la Secretaria Autonòmica de Relacions Institucionals i Transparència i a la Direcció General de Transparència i Participació, respectivament, les funcions en matèria de memòria democràtica. L'atribució a la direcció general referida es reitera en l'article 4, apartat e, del Decret 131/2023, de 10 d'agost, del Consell, pel qual s'aprova el Reglament orgànic i funcional de la Presidència de la Generalitat, que també establix en l'article 19 que l'Institut Valencià de la Memòria Democràtica, els Drets Humans i les Llibertat Públics està adscrit a la Presidència de la Generalitat.  
  
En conseqüència, i fins a l'efectiva posada en funcionament de l'Institut Valencià de la Memòria Democràtica, els Drets Humans i les Llibertats Públiques, serà la Direcció General de Transparència i Participació la competent per a tramitar les convocatòries de les ajudes previstes en este decret.  
En la tramitació d'esta norma s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques, així com en l'article 59.1 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
  
L'adequació als principis de necessitat i eficàcia està justificada perquè este decret dona compliment al mandat que establix la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, de dur a terme les actuacions necessàries per a la promoció i la difusió de la memòria democràtica valenciana i la realització d'accions relacionades amb la memòria, amb la posada en valor dels llocs de la memòria i la retirada dels elements als quals fa referència l'article 35 de la Llei 20/2022, de 19 d'octubre, de memòria democràtica.  
A més, l'aprovació del decret és necessària perquè estes subvencions en matèria de memòria democràtica es regien, en exercicis anteriors, per unes bases reguladores aprovades l'any 2020 per la Conselleria de Participació, Transparència, Cooperació i Qualitat Democràtica, departament que ara, amb la nova estructura del Consell, no existix i, per tant, resulta imprescindible disposar d'unes bases reguladores noves aprovades pel departament del Consell que té atribuïda actualment la competència en matèria de memòria democràtica. Això aconsella, per raons d'eficàcia i eficiència, derogar les anteriors bases reguladores i substituir-les per les noves que s'aproven a través del present decret, perquè resultaria contraproduent pretendre prolongar la vigència d'unes normes que van ser aprovades i aplicades en un context de distribució de competències dins del Consell que era molt diferent de l'ara existent.  
  
Igualment, la norma s'ajusta al principi de proporcionalitat, ja que conté la regulació imprescindible per a atendre els objectius perseguits, i s'han tingut en compte les característiques especials d'esta mena d'actuacions regulades en l'esmentada Llei 14/2017, que justifiquen el caràcter singular d'estes ajudes.  
El principi de seguretat jurídica queda garantit per l'adequació i coherència del decret amb la resta de l'ordenament jurídic i queden clarament definits els seus objectius i justificació.  
Pel que fa al principi de transparència, s'ha efectuat el tràmit d'informació pública, de conformitat amb el que establix l'article 43.1 de la Llei 5/1983, de 30 de desembre, del Consell, i l'article 52 del Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius.  
  
En aplicació del principi d'eficiència, la regulació plantejada no implica càrregues administratives innecessàries o accessòries, ni més consum dels recursos públics.  
Mitjançant el present decret, la Presidència de la Generalitat promou dos línies d'ajudes dirigides a finançar projectes per a promocionar la memòria democràtica valenciana, dins del marc jurídic derivat de la Constitució, de l'Estatut d'Autonomia i del dret de la Unió Europea.  
  
L'elaboració del present decret s'ajusta al que preveuen la Llei 38/2003, de 17 de novembre, general de subvencions, en el seu reglament de desplegament aprovat pel Reial decret 887/2006, de 21 de juliol, i el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Les subvencions que es concedisquen en el marc de les convocatòries que es regisquen per estes bases reguladores no requerixen notificació a la Comissió Europea, per no reunir els requisits que recull l'article 107.1 del Tractat de funcionament de la Unió Europea, ja que s'atorguen per a la realització d'actuacions en l'àmbit de la Comunitat Valenciana, relacionades amb la promoció i la difusió de la memòria democràtica valenciana, així com la posada en valor dels llocs de la memòria i retirada dels elements als quals fa referència l'article 35 de la Llei 20/2022, de 19 d'octubre, de memòria democràtica, sense que les actuacions subvencionables suposen cap avantatge econòmic, ni desenvolupament d'activitat econòmica en el mercat relacionada amb l'oferta de béns o servicis. Per tant, amb la percepció de les subvencions esmentades no hi ha possibilitat de falsejament de la competència que afecte els intercanvis comercials entre els estats membres, d'acord amb el que assenyala el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
Les subvencions que es convoquen en el marc d'estes bases reguladores es troben incloses en el Pla estratègic de subvencions de la Presidència de la Generalitat i els seus organismes públics per al període 2024-2026, aprovat mitjançant la Resolució de la Presidència de la Generalitat de 15 de març de 2024 (DOGV 9813, 21.03.2024).  
Este Pla inclou les línies S0447 (promoció i difusió de la memòria històrica i democràtica valenciana, destinada a entitats i associacions sense ànim de lucre de la Comunitat Valenciana) i S0510 (accions en matèria de memòria històrica i democràtica, destinada a ajuntaments, mancomunitats i entitats i associacions sense ànim de lucre de la Comunitat Valenciana). En el present decret s'establixen les bases reguladores de les subvencions que es convoquen en relació amb estes dos línies. La resta de les línies que en matèria de memòria democràtica es contemplen en el citat Pla, es regulen a través d'altres bases adequades als seus objectius específics.  
Per això, a l'empara de la competència substantiva que, en matèria de memòria democràtica té atribuïda la Presidència de la Generalitat, i segons l'article 34.1 de la Llei 5/1983, de 30 de desembre, del Consell, en relació amb els articles 160.2.b i 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions,  
  
  
DECRETE  
  
Article 1. Objecte  
1. El present decret té com a objecte establir les bases reguladores per a la concessió de les subvencions, en règim de concurrència competitiva, destinades a projectes i iniciatives, en l'àmbit de la Comunitat Valenciana, per a la realització d'actuacions de promoció i difusió de la memòria democràtica valenciana, així com la realització d'accions relacionades amb la memòria democràtica, amb la posada en valor dels llocs de la memòria i la retirada dels elements als quals fa referència la legislació en matèria de memòria democràtica, en el marc del dret de llibertat ideològica, religiosa i de culte dels individus i les comunitats reconegut en l'article 16 de la Constitució Espanyola.  
2. Estes subvencions es classifiquen en dos línies:  
a) Línia 1: ajudes destinades a subvencionar, en el marc del que es disposa en la legislació sectorial vigent, projectes i iniciatives desenvolupades per entitats i associacions sense ànim de lucre de la Comunitat Valenciana, que tinguen entre els seus fins la memòria democràtica valenciana, destinades a realitzar en l'àmbit de la Comunitat Valenciana la promoció i difusió de la memòria democràtica valenciana, mitjançant la realització d'actuacions de commemoració o d'homenatge relacionats amb la memòria històrica i democràtica valenciana, així com accions que promoguen la difusió en la matèria.  
  
b) Línia 2: ajudes destinades a subvencionar, en el marc del que disposa la legislació sectorial vigent, projectes i iniciatives desenvolupades per ajuntaments, mancomunitats, entitats i associacions sense ànim de lucre que tinguen entre els seus fins la memòria democràtica valenciana, i que tinguen per objecte realitzar en l'àmbit de la Comunitat Valenciana fonamentalment les actuacions següents:  
b.1) La posada en valor dels llocs de la memòria mitjançant la instal·lació d'elements testimonials en reconeixement d'edificis, llocs i espais geogràfics vinculats a la memòria democràtica, per haver-hi ocorregut alguna mena d'actuació o esdeveniment al qual fa referència la legislació en matèria de memòria democràtica.  
b.2) La retirada dels elements als quals fa referència l'article 35 de la Llei 20/2022, de 19 d'octubre, de memòria democràtica, o elements contraris a la memòria democràtica valenciana, segons el que disposa l'article 39 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, en el marc del dret de llibertat ideològica, religiosa i de culte dels individus i les comunitats reconegut en l'article 16 de la Constitució Espanyola.  
b.3) La realització d'actuacions, com ara informes, estudis i projectes que impulsen la identificació, localització i recuperació d'edificis, llocs, monuments o elements de la memòria democràtica o la difusió i revaloració d'estos.  
3. Les convocatòries, que es podran realitzar de manera conjunta per a les dos línies de subvenció recollides en este decret o, de manera separada, per a cada una d'estes, regularan la forma i el termini en què s'hauran de presentar les sol·licituds.  
4. Les convocatòries hauran d'especificar la naturalesa dels projectes, programes i actuacions que seran subvencionables en el marc de cada una d'estes, els seus requisits, i prioritats si és el cas, així com els imports màxims de les subvencions que es concediran i el nombre de sol·licituds que es poden presentar.  
  
Article 2. Entitats beneficiàries  
Podran sol·licitar les ajudes que preveu este decret, a través de les convocatòries corresponents, les entitats següents:  
a) En la convocatòria d'ajudes destinades a subvencionar projectes i iniciatives previstos en la línia 1, les entitats i associacions sense ànim de lucre, legalment constituïdes i inscrites en el registre administratiu que en funció de la seua naturalesa jurídica els corresponga, que tinguen entre els seus fins la memòria democràtica valenciana.  
b) En la convocatòria d'ajudes destinades a subvencionar projectes i iniciatives previstos en la línia 2, els ajuntaments i mancomunitats de la Comunitat Valenciana i les entitats i associacions sense ànim de lucre, legalment constituïdes i inscrites en el registre administratiu que en funció de la seua naturalesa jurídica els corresponga, i que tinguen entre els seus fins la memòria democràtica valenciana.  
  
Article 3. Obligacions de les entitats beneficiàries  
1. Les entitats beneficiàries de les ajudes que preveu este decret estan subjectes a les obligacions generals derivades de la normativa vigent sobre subvencions públiques i, en particular, a les establides en l'article 14 de la Llei 38/2003, de 17 de novembre, general de subvencions, així com, si és el cas, a les exigències que establisca la normativa vigent en matèria de transparència, accés a la informació pública i bon govern, així com en matèria de responsabilitat social.  
2. En concret, són obligacions de cada entitat beneficiària les següents:  
a) Efectuar l'activitat que fonamente la concessió de la subvenció en l'exercici que corresponga a la convocatòria i dins del termini que s'hi determine.  
b) Sotmetre's a les actuacions de comprovació i control financer que efectue l'òrgan concedent o qualssevol altres actuacions de comprovació i control financer que puguen dur a terme els òrgans de control competents, per a la qual cosa hauran d'aportar tota la informació que es requerisca en l'exercici d'estes actuacions, d'acord amb el que establixen l'article 46 de la Llei 38/2003, de 17 de novembre, general de subvencions, i el capítol III del títol X de la Llei 1/2015, de 6 de febrer, d'hisenda pública, del sector públic instrumental i de subvencions.  
  
c) Acreditar davant del departament del Consell competent en matèria de memòria democràtica la realització de l'actuació o actuacions subvencionades, així com el compliment dels requisits i condicions que determinen la concessió o gaudi de la subvenció.  
d) Justificar davant de la direcció general competent en matèria de memòria democràtica l'ajuda concedida en els termes i els terminis previstos en estes bases i en la respectiva convocatòria.  
e) Comunicar al departament del Consell competent en matèria de memòria democràtica mitjançant una certificació expedida per la persona representant legal de l'entitat o l'associació sol·licitant, i en cas de les entitats locals, per la persona que exercisca les funcions de la secretària de l'entitat, l'obtenció de subvencions o ajudes per a la mateixa finalitat, procedents de qualssevol administracions o ens públics o privats, amb indicació expressa de l'import de les subvencions obtingudes, a quins conceptes es destinaran i si cobrixen el cent per cent (100 %) del cost total real de l'actuació o les actuacions. La comunicació s'haurà d'efectuar tan prompte com es tinga coneixement de l'obtenció de la subvenció i, en tot cas, amb anterioritat a la justificació de l'aplicació que s'ha donat als fons percebuts, d'acord amb el que disposa la Llei 38/2003, de 17 de novembre, general de subvencions.  
  
f) Estar al corrent en el compliment de les seues obligacions tributàries i davant de la Seguretat Social, tant en la data de concessió com en la de pagament, de conformitat amb el que establixen l'article 13.7 de la Llei 38/2003, general de subvencions, i els articles 22 i 23 del Reglament de la Llei general de subvencions, aprovat pel Reial decret 887/2006, de 21 de juliol. Per a fer-ho, l'entitat sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics, de conformitat amb el que disposa el Decret 165/2010, de 8 d'octubre, del Consell, pel qual s'establixen mesures de simplificació i de reducció de les càrregues administratives en els procediments gestionats per l'Administració de la Generalitat i el sector públic d'esta. Les persones que no atorguen esta autorització hauran d'aportar la documentació acreditativa que es troben al corrent en les obligacions esmentades. La direcció general competent en memòria democràtica es reserva el dret de requerir l'entitat sol·licitant si la informació obtinguda presenta alguna incidència.  
g) No alterar la finalitat de les subvencions i complir les obligacions que establix la legislació vigent per a les entitats perceptores de fons públics.  
h) Facilitar la inspecció i el control del departament del Consell competent en matèria de memòria democràtica, i en particular de la direcció general competent en esta matèria, a fi de conéixer qualsevol aspecte de l'activitat objecte de la subvenció, en els termes que preveu l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
i) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte d'actuacions de comprovació i control previstes en la normativa aplicable durant un període mínim de sis anys.  
j) Adoptar les mesures de difusió que garantisquen el compliment del que disposa l'article 18.4 de la Llei 38/2003, de 17 de novembre, general de subvencions, per a donar l'adequada publicitat del caràcter públic del finançament de les actuacions desenvolupades per l'entitat a través de la convocatòria de què es tracte. A este efecte, l'entitat haurà de donar a conéixer de manera inequívoca que es tracta d'actuacions subvencionades per la Generalitat, a través del departament del Consell competent en matèria de memòria democràtica, tant en qualsevol acte o mitjà que s'empre per a difondre i promocionar l'actuació o actuacions subvencionades, com en tota publicació o relació amb terceres parts la fi de les quals siga divulgar-les, i incorporar el logotip de la Generalitat en tot el material gràfic orientat a la difusió de l'activitat objecte de la subvenció.  
k) Procedir al reintegrament dels fons percebuts en els supòsits que preveu l'article 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
l) Acreditar, mitjançant una declaració responsable, que no està incursa en cap prohibició per a obtindre la condició de beneficiària, de les assenyalades en l'article 13 de la Llei 38/2003, de 17 de novembre, general de subvencions, així com que no és deutora de la Generalitat per reintegrament de subvencions, d'acord amb el que preveu l'article 25 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
m) Totes les altres obligacions que establix l'article 14 de l'esmentada Llei 38/2003, així com l'article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.  
3. L'incompliment de les obligacions anteriors, així com d'aquelles que específicament establisquen les convocatòries corresponents, produirà la pèrdua del dret al cobrament total o parcial de la subvenció atorgada, així com el reintegrament de les quantitats percebudes, deixarà esta sense efecte i comportarà, si és el cas, l'exigència de les responsabilitats que corresponguen d'acord amb la legislació vigent i, de manera especial, atenent el que disposa la Llei 1/2015, de 6 de febrer, d'hisenda pública, del sector públic instrumental i de subvencions, tal com recull l'article 14 d'este decret, que regula el procediment de reintegrament de la subvenció.  
4. Per a la realització de les actuacions subvencionades, les entitats beneficiàries podran subcontractar amb terceres persones o entitats fins al 100 % de l'import de l'actuació subvencionada, en el marc del que disposa la normativa reguladora de les subvencions públiques.  
  
Article 4. Procediment de concessió  
1. El procediment de concessió de les subvencions regulades en les presents bases s'iniciarà d'ofici mitjançant la publicació de la corresponent resolució de convocatòria per la persona titular del departament del Consell amb competències en matèria de memòria democràtica.  
  
2. La concessió de subvencions es tramitarà en règim de concurrència competitiva, d'acord amb el que regula l'article 164 de la Llei 1/2015, de 6 de febrer, d'hisenda pública, del sector públic instrumental i de subvencions, i l'article 22 de la Llei 38/2003, de 17 de novembre, general de subvencions.  
3. Les convocatòries que es duguen a terme en el marc d'este decret es publicaran en la Base de dades nacional de subvencions i en el Diari Oficial de la Generalitat Valenciana, de conformitat amb el que establixen els articles 18, 20 i 23 de l'esmentada Llei 38/2003.  
4. La participació en les convocatòries que s'efectuen a l'empara del present decret implica acceptar estes bases reguladores.  
  
Article 5. Ordenació i instrucció del procediment  
1. L'òrgan encarregat de l'ordenació i la instrucció del procediment serà la direcció general competent en matèria de memòria democràtica, que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de dictar-se la resolució.  
2. Les sol·licituds, juntament amb la documentació que siga procedent, es presentaran en la forma i els terminis que determine la convocatòria corresponent.  
3. Únicament es podran presentar sol·licituds de subvenció de manera telemàtica, segons l'article 14.2.a de la Llei 39/2015, que haurà de firmar la persona representant de l'entitat, i es formalitzaran a través de l'enllaç que especifique la convocatòria.  
4. Rebudes les sol·licituds, s'incoarà d'ofici un expedient per cada sol·licitud, i la direcció general competent en matèria de memòria democràtica, com a òrgan instructor, procedirà a verificar que la sol·licitud reunix els requisits exigits i que s'acompanya la documentació que siga exigible segons el que establix la convocatòria corresponent.  
  
5. Es requerirà a les entitats interessades que no reunisquen els requisits exigibles o que no hagen aportat amb la seua sol·licitud els documents indicats en la respectiva convocatòria perquè, en el termini màxim i improrrogable de deu dies, esmenen o acompanyen els documents preceptius, de conformitat amb la normativa estatal vigent sobre el procediment administratiu comú de les administracions públiques, en relació amb l'article 23.5 de la Llei 38/2003, de 17 de novembre, general de subvencions, amb indicació que, si així no ho fan, es considerarà que desistixen de la seua petició.  
  
Article 6. Comissió de valoració  
1. L'examen i la valoració de les sol·licituds presentades, així com la consegüent proposta de concessió o denegació de les ajudes, correspondrà a una comissió de valoració composta per les persones següents:  
  
a) Presidència: la persona titular de la direcció general competent en matèria de memòria democràtica, o la persona que designe en la seua substitució.  
b) Vocalies:  
- La persona que ocupe la subdirecció general de la direcció general competent en matèria de memòria democràtica, o la persona que designe en la seua substitució.  
- La persona titular del servici amb competència en matèria de memòria democràtica, o la persona que designe en la seua substitució, que actuarà com a secretari o secretària de la comissió.  
- Dos vocalies designades per la persona titular de la direcció general amb competències en matèria de memòria democràtica, triades d'entre el personal funcionari dels grups A1 i A2 que estiga adscrit al centre directiu.  
En la designació de les persones integrants de la comissió de valoració, siguen titulars o suplents, es procurarà respectar una composició de l'òrgan col·legiat que tendisca cap a la paritat des de la perspectiva de la igualtat entre dones i hòmens.  
2. La comissió se sotmetrà quant al seu règim de funcionament al que disposa per als òrgans col·legiats la Llei 40/2015, d'1 d'octubre, de règim jurídic del sector públic.  
3. Després d'avaluar totes les sol·licituds admeses a tràmit, la comissió de valoració elevarà, a l'òrgan competent per a resoldre, una proposta motivada de resolució.  
4. En la proposta motivada de resolució:  
a) Figuraran, per orde decreixent de puntuació obtinguda, totes les entitats beneficiàries a les quals podria atorgar-se la subvenció, i s'especificarà la seua avaluació i els criteris de valoració seguits per a efectuar-la, així com la quantia que cal atorgar, amb el límit màxim del crèdit total disponible.  
b) Es faran constar, si és el cas, les condicions, obligacions i determinacions accessòries a què hagen de subjectar-se les entitats beneficiàries proposades.  
c) Es ressenyaran les sol·licituds que hagen de ser denegades, així com les causes de denegació d'estes.  
d) Es faran constar les sol·licituds inadmeses a tràmit amb constància de la causa que ho va motivar.  
  
Article 7. Criteris de valoració de les sol·licituds  
1. La valoració dels projectes presentats aconseguirà com a màxim 10 punts i s'efectuarà d'acord amb els criteris objectius que s'indiquen:  
  
a) Qualitat tècnica i viabilitat econòmica del projecte, fins a 4 punts. Per a assignar la puntuació corresponent a este criteri, es valorarà l'adequació i coherència de les activitats amb els objectius del projecte i amb l'objecte de la subvenció, la metodologia i el calendari previst, la suficiència i idoneïtat dels recursos materials, tècnics i humans previstos, així com la coherència, claredat i proporcionalitat del pressupost aportat en relació amb les activitats que cal realitzar.  
  
b) Incidència del projecte en la societat, fins a 3 punts. Per a assignar la puntuació corresponent a este criteri, es valorarà la repercussió territorial de les activitats programades, les persones beneficiàries potencials, l'interés social i cultural del projecte, així com l'abast de les mesures de difusió i divulgació proposades.  
c) Experiència, trajectòria i especialització de les entitats, fins a 2 punts. Per a assignar la puntuació corresponent a este criteri, s'efectuarà una valoració motivada dels paràmetres següents:  
- Les activitats realitzades en anys anteriors en matèria de recuperació de la memòria democràtica valenciana.  
- Les activitats realitzades en anys anteriors similars a les que es presenten per a la sol·licitud de subvenció.  
d) Incidència en l'àmbit de la responsabilitat social, fins a 1 punt. Per a assignar la puntuació corresponent a este criteri, s'efectuarà una valoració motivada dels paràmetres següents:  
- En matèria d'igualtat d'oportunitats entre dones i hòmens, compromís d'aplicar, per a les persones vinculades a l'activitat subvencionada, mesures concretes de corresponsabilitat i conciliació de la vida personal, laboral i familiar, que superen el que s'establix legalment i convencionalment. La valoració d'este criteri es realitzarà amb el document que, si és el cas, aporte l'entitat sol·licitant, en el qual s'indiquen les mesures de conciliació previstes i es detallen i justifiquen els continguts que superen el que s'establix legalment i convencionalment.  
- En matèria de compromís amb la responsabilitat social, i respecte a les entitats privades sense ànim de lucre, estar inscrites en la data de finalització de presentació de les sol·licituds en el Registre d'entitats valencianes socialment responsables previst en el Decret 200/2022, de 25 de novembre, del Consell, pel qual es regula la responsabilitat social en les entitats valencianes. La valoració d'este criteri s'efectuarà amb el document acreditatiu de la vigència de la inscripció que, si és el cas, aporte l'entitat sol·licitant.  
- En matèria de compromís amb la responsabilitat social, i respecte als ajuntaments i mancomunitats, l'acreditació de la inclusió, en els plecs de contractació aprovats dins de l'any natural immediatament anterior a l'exercici en el qual es convoquen les ajudes, de les clàusules de responsabilitat social en la forma prevista en el Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions. La valoració d'este criteri s'efectuarà amb la certificació que, si és el cas, s'aporte, firmada per la persona que exercisca les funcions de secretaria de l'entitat local.  
  
2. A l'hora d'efectuar una valoració motivada dels paràmetres enumerats en les lletres a i b del punt 1, es tindrà en compte, en particular, la presència equilibrada de dones i hòmens en les activitats el finançament de les quals es pretenga per part de les entitats sol·licitants, així com, si és el cas, la repercussió del contingut de tals activitats en matèria d'igualtat.  
En este sentit, les convocatòries que es publiquen en el marc d'estes bases reguladores exigiran que el programa del pla d'actuació o actuacions que cal efectuar, aportat amb cada sol·licitud, continga una referència expressa a l'impacte de gènere previst per a les activitats, entés en termes de repercussió sobre la igualtat entre dones i hòmens i calibrat, entre altres possibles paràmetres, en atenció al percentatge i al nombre de dones participants, siga com a organitzadores, com a intervinents o com a potencials assistents.  
3. L'aportació de la documentació que recullen els apartats b, c i d de l'apartat 1 té caràcter voluntari. En conseqüència, solament es valorarà la documentació que adjunte l'entitat en el termini de sol·licitud, sense que siga procedent fer requeriments en la fase d'instrucció a l'efecte d'esmena d'esta documentació en cas que continga errors o siga insuficient per a efectuar la valoració.  
  
Article 8. Criteris per a determinar la quantia individualitzada de la subvenció  
1. De conformitat amb el que disposa l'article 1.4 del present decret, les convocatòries d'ajudes que es dicten a l'empara d'estes bases reguladores especificaran els imports màxims de les subvencions que cal concedir, sense que en cap cas les subvencions que es concedisquen puguen superar la quantitat sol·licitada.  
2. Les subvencions seran de quantia variable, determinada proporcionalment en funció de la puntuació obtinguda en virtut dels criteris de valoració i distribució que establix l'article 7 del present decret. Per a obtindre l'ajuda, serà necessari haver obtingut la puntuació mínima que, si és el cas, es fixe en les convocatòries anuals.  
3. L'import de les subvencions en cap cas podrà ser de tal quantia que, aïlladament o en concurrència amb altres subvencions per a la mateixa finalitat, supere el cost de l'activitat subvencionada.  
4. Si l'import total de les subvencions calculades de conformitat amb el que disposa el paràgraf anterior és superior a l'import global màxim destinat a finançar la convocatòria respectiva, la subvenció que es concedirà a cada entitat sol·licitant es determinarà d'acord amb el procediment següent:  
a) En primer lloc, s'assignarà a cada entitat la puntuació que corresponga per aplicació de cada un dels criteris de baremació indicats en l'article 7, de manera que s'obtinga, com a suma dels quatre criteris, una valoració xifrada fins a un màxim de deu punts.  
b) En segon lloc, l'import total de les actuacions subvencionables de cada entitat es multiplicarà pel percentatge que representa la puntuació assignada per a obtindre la xifra equivalent a esta puntuació.  
  
c) En tercer lloc, se sumaran les quantitats obtingudes per totes les entitats per a assolir una xifra global.  
d) En quart lloc, es dividirà la dotació de la línia pressupostària amb càrrec a la qual es finança la convocatòria entre la xifra global obtinguda de conformitat amb el que disposa l'apartat anterior.  
e) En quint i últim lloc, per a determinar la quantitat precisa que s'ha de concedir a cada entitat beneficiària, es multiplicarà el quocient obtingut de la realització de l'operació descrita en l'apartat anterior per la xifra equivalent a la puntuació atorgada a cada entitat sol·licitant determinada segons el que es disposa en la lletra b) d'este apartat 4.  
  
Article 9. Resolució de la convocatòria i termini  
1. Vista la proposta motivada de resolució formulada per la comissió de valoració, la persona titular del departament de Consell amb competències en matèria de memòria democràtica dictarà la resolució que siga procedent.  
2. Esta mateixa persona, a proposta de la comissió de valoració, podrà declarar deserta, totalment o parcialment, l'adjudicació de les subvencions convocades.  
3. El termini màxim per a tramitar les sol·licituds i resoldre i publicar la resolució serà de sis mesos a comptar de la publicació de la convocatòria corresponent en el Diari Oficial de la Generalitat Valenciana. Conclòs este termini, sense que s'haja dictat i publicat cap resolució expressa, les entitats interessades podran entendre desestimades les seues sol·licituds per silenci administratiu.  
4. La resolució per la qual es concedisquen o deneguen les subvencions es publicarà en el Diari Oficial de la Generalitat Valenciana, amb l'expressió de les bases, la convocatòria, el programa i el crèdit pressupostari a què s'imputa la subvenció. En esta resolució constaran les entitats beneficiàries i la subvenció concedida, així com, si és el cas, les sol·licituds denegades, excloses o inadmeses, amb indicació de les causes que les motiven.  
La publicació de la resolució esmentada produirà els efectes de notificació a les persones interessades, d'acord amb el que disposa la Llei 39/2015, d'1 d'octubre.  
5. La resolució esmentada posarà fi a la via administrativa, i contra esta es podrà interposar, potestativament un recurs de reposició, en el termini d'un mes a comptar des de l'endemà de la publicació, de conformitat amb el que preveuen els articles 123 i 124 de l'esmentada Llei 39/2015, d'1 d'octubre, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 10. Compatibilitat amb altres ajudes  
Les subvencions regulades en este decret seran compatibles amb qualsevol altra subvenció o ajuda per a la mateixa finalitat procedent de qualsevol administració pública o ens públic o privat, nacional, de la Unió Europea o internacional, sempre que el conjunt de les ajudes no supere el cost total del projecte presentat. Esta circumstància s'haurà de posar en coneixement de l'òrgan instructor en el moment en què es produïsca, siga abans o durant l'execució del projecte, amb aportació de la resolució de concessió corresponent.  
  
Article 11. Gastos subvencionables  
1. Les subvencions només podran cobrir els gastos que, de manera indubtable, responguen a la naturalesa de l'activitat subvencionada i es porten a terme dins del termini concedit per a l'execució d'esta, i no seran admissibles gastos que no estiguen recollits específicament en la descripció del projecte o iniciativa subvencionat. En cap cas, seran subvencionables els gastos efectuats amb anterioritat a l'any en què es produïsca la resolució definitiva de concessió de les subvencions.  
  
2. Els gastos subvencionables es regiran pel que disposa l'article 31 de la Llei general de subvencions. En cap cas el cost dels gastos subvencionables podrà ser superior al valor de mercat.  
Els gastos subvencionables podran respondre a algun dels conceptes següents:  
a) Gastos de personal, dedicats a retribuir les activitats efectuades en els respectius projectes pel personal incorporat a estos.  
  
b) Dietes i gastos de viatges: els desplaçaments, allotjament i manutenció, fins a l'import màxim previst en la normativa que regula les indemnitzacions per raó del servici i gratificacions per servicis extraordinaris del personal al servici de l'Administració del Consell.  
  
c) Gastos d'adquisició o lloguer de material inventariable i bibliogràfic necessaris per a la realització del projecte.  
d) Material fungible (papereria, consumibles...).  
e) Altres gastos, com ara els de publicitat i difusió de les activitats realitzades, de prestació de servicis professionals lligats a la realització del projecte, o altres relacionats directament amb l'activitat subvencionada.  
3. Els gastos de funcionament ordinari de l'entitat privada sense ànim de lucre només seran subvencionables com a màxim fins a un 10 % del cost de l'activitat subvencionada, sempre que es corresponguen amb el període en què efectivament es realitza l'activitat subvencionada.  
4. En cap cas seran gastos subvencionables:  
a) Els interessos deutors dels comptes bancaris.  
b) Els interessos, recàrrecs i sancions administratives i penals.  
c) Els gastos de procediments judicials.  
d) Els impostos indirectes quan siguen susceptibles de recuperació o compensació i els impostos personals sobre la renda.  
e) Premis en metàl·lic.  
5. En el cas de personal públic d'ajuntaments i mancomunitats, no seran subvencionables els gastos de personal i els gastos de dietes i viatges previstos en els apartats a i b de l'apartat 2 d'este article.  
  
Així mateix, els gastos de funcionament ordinari previstos en l'apartat 3 d'este article no seran subvencionables en el cas d'ajuntaments i mancomunitats.  
  
Article 12. Control i supervisió  
1. Les entitats beneficiàries estaran sotmeses a les actuacions de control de les activitats, compliment de l'objecte, condicions i finalitat de la subvenció, i de fiscalització de l'òrgan gestor, de la resta d'organismes de la Generalitat, estatals i comunitaris competents.  
2. La comprovació material de l'efectiva realització de l'activitat subvencionada s'efectuarà mitjançant el pla de control corresponent que s'elaborarà a este efecte, en els termes que establix l'article 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. La direcció general competent en matèria de memòria democràtica podrà recaptar i revisar la documentació justificativa dels gastos efectivament realitzats, corresponents a les actuacions i projectes subvencionats.  
4. Així mateix, des de la direcció general competent en matèria de memòria democràtica es podrà requerir a l'entitat beneficiària la remissió de tots els elements o materials (fullets, cartells publicitaris, programes, publicacions, etc.) relacionats amb totes les activitats subvencionades.  
  
Article 13. Justificació i pagament de les subvencions  
1. Les entitats beneficiàries hauran de justificar el compliment de les condicions imposades i el grau de consecució dels objectius previstos en la resolució de concessió de la subvenció.  
El termini de justificació vencerà en la data que es determine per a cada exercici en la convocatòria corresponent.  
2. L'aplicació de l'import de la subvenció serà justificada per l'entitat beneficiària mitjançant la presentació del compte justificatiu simplificat a què es referix l'article 75 del Reglament de la Llei general de subvencions, aprovat per Reial decret 887/2006, de 21 de juliol, que contindrà la informació següent:  
a) Una memòria d'actuació justificativa del compliment de les condicions imposades en la concessió de la subvenció, amb la indicació de les activitats realitzades i dels resultats obtinguts, degudament subscrita per la persona responsable de l'actuació o les actuacions realitzades, que, en el cas que l'entitat beneficiària siga un ajuntament o una mancomunitat, ha de ser la persona titular de la presidència de la mancomunitat de municipis o de l'alcaldia presidència de l'ajuntament.  
  
b) Una relació classificada dels gastos i les inversions de l'activitat, amb la identificació de la persona o entitat creditora i el document, l'import, la data d'emissió i, si és el cas, la data de pagament. En esta s'hauran d'indicar, si és procedent, les desviacions esdevingudes en relació amb els gastos pressupostats. Esta relació es presentarà de conformitat amb el model disponible en seu electrònica, el qual haurà de ser firmat per la persona a qui corresponga la representació legal de l'associació o organització sense ànim de lucre, i per a les entitats locals per la persona que exercisca les funcions de secretaria de l'entitat local corresponent, amb el vistiplau de la persona que ocupe la presidència de la mancomunitat o de l'alcaldia-presidència de l'ajuntament.  
  
Sense perjuí d'això, quan l'entitat beneficiària siga una entitat o associació sense ànim de lucre de la Comunitat Valenciana, haurà d'aportar les factures dels gastos efectuats, degudament formalitzades, en els termes que establix la normativa que regule les obligacions de facturació, o document de valor probatori equivalent en el tràfic mercantil o amb eficàcia administrativa incorporats.  
c) Un detall d'altres ingressos o subvencions que hagen finançat l'activitat subvencionada amb la indicació de l'import i la procedència.  
d) Si és el cas, una carta de pagament de reintegrament, en el supòsit de romanents no aplicats, així com dels interessos que se'n deriven.  
  
e) Acreditació, en el cas que l'entitat beneficiària siga una entitat local, d'haver presentat el compte general aprovat a la Sindicatura de Comptes, d'acord amb el que preveu l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana.  
  
3. La tramitació del pagament de la subvenció s'iniciarà després de l'aportació, per part de l'entitat beneficiària, de la totalitat de la justificació dels gastos corresponents, i de la comprovació de l'aportat per part del departament del Consell competent en matèria de memòria democràtica.  
4. El pagament s'efectuarà d'una sola vegada, després de la justificació dels gastos en la forma prevista en el present decret i la seua comprovació i aprovació per l'òrgan administratiu competent, mitjançant una transferència al compte bancari del qual siga titular l'entitat beneficiària i que estiga donat d'alta en el sistema d'informació pressupostària de la Generalitat.  
5. La no presentació de la justificació del gasto en el termini fixat comportarà la pèrdua de la subvenció, sense perjuí que es concedisca, amb caràcter previ a l'adopció de qualsevol decisió, el tràmit d'audiència legalment establit.  
  
Article 14. Reintegrament de la subvenció  
1. En els supòsits que preveuen l'article 37 de la Llei 38/2003, general de subvencions, i l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en els d'incompliment de les obligacions establides en este decret, es produirà la pèrdua del dret al cobrament total o parcial de la subvenció atorgada i es podrà deixar esta sense efecte o minorar la seua quantia, amb reintegrament de les quantitats indegudament percebudes i l'exigència dels interessos de demora des del moment de l'abonament de la subvenció.  
2. El procediment de reintegrament de les quantitats percebudes s'haurà d'ajustar a les previsions contingudes en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. Les quantitats que es reintegraran tindran la consideració d'ingressos de dret públic de naturalesa no tributària, i s'hi aplicarà, a l'efecte del càlcul, l'interés de demora en els termes que establixen els articles 172.2 i 16 de la Llei 1/2015, de 6 de febrer, de la Generalitat.  
  
4. El termini per a resoldre i notificar la resolució procedent serà de dotze mesos a comptar des de la data de l'acord d'iniciació.  
  
Article 15. Règim sancionador  
El règim sancionador s'aplicarà per la comissió de les infraccions administratives previstes en la normativa bàsica estatal, als subjectes que en siguen responsables, i es regirà pel que disposa el capítol IV del títol X de la Llei 1/2015, de la Generalitat, d'hisenda pública, del sector públic instrumental i de subvencions.  
  
Article 16. Obligacions específiques en matèria de transparència, subministrament d'informació i dades obertes  
1. Les entitats públiques hauran de complir les obligacions de transparència que els corresponguen, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
2. Les entitats privades beneficiàries de la subvenció hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000,00 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana que recull l'article 3 de la Llei 1/2022, en una quantia superior a 50.000,00 €.  
  
c) Les ajudes o subvencions percebudes representen almenys el 40 % del total dels ingressos anuals, sempre que arriben com a mínim a la quantitat de 5.000,00 euros.  
En particular, s'hauran de publicar, en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6, i l'econòmica i la pressupostària de l'article 8 d'esta. La publicació es farà per mitjà de la pàgina web de l'entitat o bé de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/va/tep.  
  
Esta informació s'haurà de publicar a partir de l'any següent a aquell en què s'hagen superat els llindars establits, i s'haurà de mantindre publicada durant almenys quatre anys naturals.  
3. Sense perjuí de les obligacions previstes en els apartats anteriors, totes les entitats beneficiàries de subvencions hauran de donar la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Presidència de la Generalitat en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es faça de l'activitat subvencionada.  
4. Totes les entitats beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè esta complisca les obligacions previstes en la legislació sobre de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que s'haja atés, l'òrgan que haja realitzat el requeriment podrà acordar, amb un advertiment i una audiència prèvia a la persona interessada, la imposició de multes coercitives en els termes que preveu l'article 5 de la Llei 1/2022, de 13 d'abril.  
  
5. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Article 17. Protecció de dades de caràcter personal  
1. La gestió de les subvencions previstes en estes bases comporta el tractament de dades de caràcter personal, i hauran de complir-se les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En les convocatòries que es duguen a terme en el marc d'estes bases reguladores s'haurà d'incloure la informació que ha de facilitar-se a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
3. Quan les entitats beneficiàries o els seus representants legals aporten dades de caràcter personal de terceres persones a fi de donar compliment a les obligacions i justificacions derivades de les respectives convocatòries i de l'atorgament de les subvencions, hauran d'informar-les en els termes que s'establiran en les mateixes convocatòries.  
  
  
DISPOSICIÓ ADDICIONAL  
  
Única. Repercussió pressupostària  
El present decret no té incidència pressupostària, sense perjuí de les possibles convocatòries que es puguen resoldre d'acord amb la consignació pressupostària que s'establisca en l'exercici corresponent.  
  
  
DISPOSICIÓ TRANSITÒRIA  
  
Única. Assumpció temporal de competències i funcions  
1. La direcció general competent en matèria de memòria democràtica durà a terme, fins a l'efectiva posada en funcionament de l'Institut Valencià de la Memòria Democràtica, els Drets Humans i les Llibertats Públiques, les competències que corresponen a la direcció general d'este per a la concessió de les dos línies d'ajudes dirigides a finançar projectes i iniciatives en matèria de memòria democràtica valenciana, regulades mitjançant el present decret.  
2. Les unitats administratives adscrites a la direcció general competent en matèria de memòria democràtica duran a terme, fins a l'efectiva posada en funcionament de l'Institut Valencià de la Memòria Democràtica, els Drets Humans i les Llibertats Públiques, les funcions que corresponen a les unitats administratives d'este per a la concessió de les dos línies d'ajudes dirigides a finançar projectes i iniciatives en matèria de la memòria democràtica valenciana, regulades mitjançant el present decret.  
  
  
DISPOSICIÓ DEROGATÒRIA  
  
Única. Derogació normativa  
Queda derogada expressament l'Orde 1/2020, de 2 de juny, de la Conselleria de Participació, Transparència, Cooperació i Qualitat Democràtica, per la qual s'establixen les bases reguladores per a la concessió de subvencions destinades a projectes i iniciatives en matèria de memòria històrica i democràtica valenciana.  
  
  
DISPOSICIONS FINALS  
  
Primera. Instruccions  
Es faculta la direcció general competent en matèria de memòria democràtica per a dictar les instruccions i adoptar les mesures que considere oportunes, per a l'execució i l'aplicació del present decret i de les convocatòries corresponents.  
  
Segona. Entrada en vigor  
Este decret entrarà en vigor l'endemà de ser publicat en el Diari Oficial de la Generalitat Valenciana.  
  
València, 5 de juny de 2024. El President de la Generalitat: Carlos Mazón Guixot